ნიკოლას როუ (მწერალი)

ნიკოლას როუ (დ. 20 ივნისი, 1674, ინგლისის საგრაფო — გ. 6 დეკემბერი, 1718, ლონდონი) — ინგლისელი დრამატურგი, პოეტი და მრავალმხრივი მწერალი. 1715 წელს მიიღო პოეტი-ლაურეატის წოდება. მისი პიესები და ლექსები სიცოცხლეში დიდი მოწონებით სარგებლობდა, ხოლო ერთ-ერთი მისი თარგმანი ინგლისური პოეზიის უდიდეს მიღწევებში შედის. იგი ასევე მიჩნეულია, უილიამ შექსპირის ნაშრომების პირველ რედაქტორად.

ბიოგრაფია
ნიკოლას როუ დაიბადა 1674 წლის 20 ივნისს ინგლისში, ადვოკატ ჯონ როუსა და ჯასპერ ედვარდსის ქალიშვილის - ელიზაბეთის ოჯახში.მისი ოჯახი ქალაქ ლამერტონში საკმაოდ დიდ მამულს ფლობდა. მამამისი სასამართლო საქმიანობით იყო დაკავებული და მეფე ჯეიმზ II - ის მეფობის დროს გამოქვეყნებული აქვს მრავალი ნაშრომი.

მომავალი პოეტი-ლაურეატი თავდაპირველად ჰაიგეიტის, ხოლო შემდეგ რიჩარდ ბასბის ხელმძღვანელობით უესტმინსტერის კერძო სკოლაში იღებდა განათლებას. 1688 წელს იგი სამეფო სტიპენდიატი გახდა, რასაც 1691 წელს სამართლის ინსტიტუტში ჩარიცხვა მოჰყვა, რაც მამამისის გადაწყვეტილება იყო, რადგან იგი ფიქრობდა, რომ იურიდიულ ფაკულტეტზე სასწავლებლად როუ უკვე მზად იყო. ინსტიტუტში სწავლისას მას კანონებისა და სასამართლო გადაწყვეტილებების გაგება არ უჭირდა. მისი გონება უკვე იმგვარად იყო განვითარებული, რომ ცდილობდა სამართალი აღექვა არა როგორც პრეცედენტების ერთობლიობა ან კანონთა კრებული, არამედ როგორც გონივრულ მმართველობასა და მიუკერძოებელ სასამართლოზე დაფუძნებული სისტემა.

მამის გარდაცვალების შემდეგ, როცა იგი ცხრამეტი წლის იყო, მან სამართალს ზურგი აქცია და თავდაპირველად პოეზიას, მოგვიანებით კი დრამატული ნაწარმოებების წერას მიჰყო ხელი.

როუს 1709–1711 წლებში ქვინსბერის ჰერცოგის ქვემდივნის, მოგვიანებით კი უელსის პრინცის საბჭოს მდივნის თანამდებობა ეკავა. ჯორჯ I - ის ტახტზე ასვლის შემდეგ, იგი საბაჟო ზედამხედველად დაინიშნა, ხოლო 1715 წელს მან პოეტ-ლაურეატის წოდებაზე ჩაანაცვლა ნაუმ ტეიტი.

ინგლისელი მწერალი გარდაიცვალა 1718 წლის 6 დეკემბერს და დასაფლავდა უესტმინსტერის სააბატოში. მისი ხსოვნისადმი მიძღვნილი ძეგლი დაახლოებით 1722 წელს ჯონ მაიკლ რიზბრაკმა დადგა.

250px|მინი|მარჯვნივ|როუების საგვარეულოს გერბი

წარწერა საფლავზე :

ნიკოლას როუს ხსოვნას, რომელიც გარდაიცვალა 1718 წელს, 45 წლის ასაკში. და შარლოტას, მის ერთადერთ ქალიშვილს, ჰენრი ფეინის მეუღლეს.ქალს, რომელსაც სულიერი ძალა მამისაგან ებოძა და თავადაც უმანკო, მშვენიერი და კეთილი იყო,
გარდაიცვალა 1739 წელს, 22 წლის ასაკში.'ჩვენ შენს ნეშტს, ნიკოლას, ამ სევდიან მემორიალში ვასვენებთ და ვითხოვთ, რომ შენი საპატიო ბიუსტი შექსპირის ბიუსტის გვერდით დაიდგეს. ოჰ, მის შემდეგ შენ იყავი ნაზი ცრემლის გამოწვევის ოსტატი, რადგან შენი გულითადი ვნება ყველაზე გულწრფელი იყო. შენი კეთილშობილური გრძნობებით სიმამაცეს შთააგონებდი და მონობისადმი ზიზღი არასდროს გამქრალა. მშვიდად განისვენე, ნაზო სულო, და დაიმკვიდრე მარადიული სიმშვიდე. შენ ჭკუითა და სიყვარულით იყავი დაჯილდოებული, და ახლა, როცა ჩვენი სამყარო დატოვე, შენი სული იმ სიმშვიდით ტკბება, რომელიც ასე სწყუროდა.

მათ, ვინც სიკვდილისას გლოვობდნენ და სიცოცხლეში უყვარდათ! უშვილო მშობელი და ქვრივი ცოლი ამ მემორიალზე ცრემლებს ღვრის, რომელიც მათ ფერფლს ინახავს და მისას მოელის.

მისი გარდაცვალების შემდეგ, ქვრივმა 1719 წელს ჯორჯ I - ისგან პენსია მიიღო. ქმრის მიერ, რომაელი პოეტის - ლუკანის ნაშრომების  თარგმანის აღიარების ნიშნად. როუს მიერ დაწერილი ფარსალიის (ლუკანის დაწერილი ნაწარმოებები იულიუს კეისარსა და პომპეუსს შორის გამართულ სამოქალაქო ომებზე) პერიფრაზი, სამუელ ჯონსონმა ინგლისური პოეზიის ერთ-ერთ უდიდეს ნაწარმოებად მოიხსენია და ფართოდ წაკითხული იყო. იგი მოიცავდა რვა გამოცემას 1718-დან 1807 წლამდე.

ოჯახი 
როუმ პირველად 1695 წელს იქორწინა ანტონია პარსონსზე, რომლისგან 1699 წელს ვაჟი, ჯონ როუ, შეეძინა. ჯონმა ცოლად შეირთო მერი ჰემბლი როუ, და რვა შვილი ეყოლა. ანტონია 1706 წელს გარდაიცვალა, როუ კი 1717 წელს ხელმეორედ დაქორწინა. მისი მეორე ცოლი იყო ენ დევენიში და მათ ქალიშვილი, შარლოტა, შეეძინათ. შარლოტა 1739 წელს გარდაიცვალა და ორი შვილი ობლად დატოვა. 

შემოქმედება

სქოლიო